  Майя Бывальцева Шутэтскон нуналъёсы Удмуртиын кезьыт но зоро луоз. 21-тӥ оштолэзе «Фейсбукысь» бамаз со сярысь ивортӥз элькун Гидрометцентрысь куазез чакланъя ёзэтлэн кивалтӥсез Алла Шумихина. «Туннэ (21-тӥ оштолэзе — ред.) ӝытазе Удмуртиысь лымшор ёросъёсы Сьӧд зарезьысь циклон вуоз. Уйин улосвылын зороз, тӧл кужмоялоз, нош ӵуказе циклон мышкын салкым кариськоз, нуназе +7…+11 градусозь. Нуназе озьы ик ӧжытак зороз, тӧл зол пельтоз», — вераз Алла Шумихина. Куазез эскерисьёслэн чакламзыя, кезытгес луоз шутэтскон нуналъёсы но — 23-тӥ но 24-тӥ оштолэзе. Зоръёс 23-тӥ оштолэзе ӝытазе кутскозы но 25-тӥ оштолэзёзь кыстӥськозы. Кӧснуналэ но арнянуналэ уйин 0…+5, нуназе +7…+12 градус луоз. Вераны кулэ, зоръёс лыктэмен, шуръёсын ву ӝутсконлы кышкытлык кыле. Али спасательёс Эгрын, Балезиноын но вутудӟон улэ шедем мукет интыосын уен-нуналэн югдурез чаклало. Тегъёс: Балезино Гидрометцентр Удмуртия куазь тудву  